لیکوال: ډاکتر نثار احمد صمد واصفي

**د قرآن له نظره سپماییز جوړښت او تجارت**

**(اوله برخه)**

زه دلته د اسلامي ټولني د سپماییز ( اقتصادي) جوړښت او کاروبار اړوند د قران کریم ځيني ایتونه را اخلم، هیله ده چي د توجه او هڅېدو وړ مو وګرځي. دا ځکه چي نن د عمل ورځ ده بېله حسابه، خو سبا د حساب ورځ ده بېله عمله!

پوښتنه: آیا تا د انساني ټولني د اقتصادي ژوندانه په هکله هم څه احکام لورولي دي؟ که وی لطفأ یې راته ووایه.

ځواب: ما د انسان د سپماییز ـ ټولنیز ژوندانه اړونده ځیني اصول او مقررات وضع کړي دي، چي لنډیز یې په دې ډول دي:

۱ ـ د هر انسان له پاره د مځکي د رزق د وسایلو څخه د خپلي برخي اخیستلو طبیعي حق خوندي دئ. ( الاعراف : ۱۲ ) .

۲ ـ په رزق کي هم د الله د نورو نعمتونو غوندی مساوات نسته، یعني الله چا ته ډیر او چا ته لږ ورکوي ( النحل : ۷۱ ؛ النسأ : ۳۲ ؛ الرعد : ۴۶ ؛ الاسرأ : ۳۰ ؛ العنکبوت : ۶۲ ) .

۳ ـ د هر انسان له پاره د ځاني او خصوصي مالکيت لرلو حق خوندي دئ ( البقره : ۱۸۸ ؛ النسأ : ۲۹ ) .

۴ ـ نسل وژنه ( یعني اولاد وژنه ) حرامه ده، که هغه حتی د ډیرې لوږي او غربت د خطر له امله هم وي ( الانعام : ۱۵۱ ؛ الاسرأ : ۳۱ ) .

۵ ـ صرف د حلالي طریقې څخه د مال او شتمنۍ ګټل روا دي، بلکي د ناجایزه لارې څخه یې حصول حرام او منع دئ ( البقره : ۱۶۸ ، ۱۸۶ ؛ النسأ ۲۹ ، ۱۰۰ ) .

۶ ـ د سود کاروبار حرام دئ او هغه د الله او رسول سره د جنګ معنی لري ( البقره : ۲۷۵ ، ۲۷۹ ) .

۷ ـ پر نصاب لرونکو یعني هغو کسانو چي تر اړتیا اضافه مال او شتمني ولري، د زکات ادا کول فرض دي ( التوبه : ۶۰ ؛ البینه : ۵ ؛ البقره : ۵ ، ۱۱۰ ؛ الحج : ۷۸ ؛ النور : ۵۶ ) .

حال دا چي د مځکي پر حاصلاتو بیا عُشر یعني د لسمي برخي ورکړه فرض ده ( الانعام : ۴۱ ؛ البقره : ۲۶۷ ) .

۸ ـ د حلالي طریقې څخه ګټلي عاید باید یوازي په جایز ډول مصرف سي او اضافه خرڅي باید ونسی. اِسراف او تبذیر دواړه ناجایز دي ( الانعام : ۱۴۱ ؛ الاعراف : ۳۱ ؛ الاسرأ : ۲۶ ـ ۲۷) .

۹ ـ باید د سپما څخه کار واخیستل سي ( الفرقان : ۶۷ ؛ الاسرأ : ۲۹ ؛ الاعراف : ۳۱ ؛ الانعام : ۱۴۱) .

۱۰ ـ ما د شتمنۍ ارتکاز یعني ټول د څو کسانو په اختیار کي راتلل سخت غندلي دي ( الحشر : ۷ ؛ التوبه : ۳۴ ـ ۳۵ ) .

۱۱ ـ د هر نفر تر مړیني وروسته د هغه پاته جایداد باید د هغه د وارثانو تر منځ په ټاکلې اندازه وویشل سي ( النسأ : ۷ ، ۳۳ ) .

پوښتنه: د دې حیاتی معلوماتو څخه ډیره مننه. آیا دا رښتیا ده چي ته د پانګوالي سره هم مخالف یې؟

ځواب: هو! دا صحیح ده او پورته مي هم اشاره ورته وکړه. زه د سرمایدارانه ذهنیت سخت مخالف یم ( التوبه : ۳۴ ، ۳۵ ؛ آل عمران : ۱۸۰ ؛ المعارج : ۱۸ ؛ الهُمزه : ۱ ـ ۹ ) .

زما په نظر د ناروا لارو څخه عاید تر لاسه کول، د هغه غونډول او ساتل او د الله په لاره کي ئې نه مصرفول حرام دی. د دغسي اعمالو کونکي به د دوږخ د سخت عذاب سزاوار وي او په اور کي به کړیږي ( التوبه : ۳۴ ـ ۳۵ ؛ آل عمران : ۱۸۰) .

پوښتنه : یو ښه کارګر یا مزدور څوک دئ؟

ځواب: یو ښه کارګر یا کارکونکي هغه څوک دی چي:

۱ ـ که د کوم کار اهل وي، نو په هغه کي باید نا اهل نه سي ( القصص : ۲۶ ) .

۲ ـ امين او اعتمادي وي، بلکي خاین او خطا ایستونکي نه وي ( القصص : ۲۶ ) .

پوښتنه: د یو کارګر یا مزدور سره د هغه د کارفرما ( سېټ یا باس ) رویه باید څنګه وي؟

ځواب: د یو کارفرما لخوا د خپل کارګر یا مزدور سره لاندیني سلوک باید وسي:

۱ ـ د هغه څخه باید د هغه له طاقته زیات کار وا نه خیستل سي ( القصص : ۲۷ ) .

۲ ـ پر هغه باید ظلم او زیادت ونه سي ( القصص : ۲۷ ) .

۳ ـ د معاش یا مُزد ټاکل باید د کارګر یا مزدور په موافقه تر سره کړي ( القصص : ۲۷ ) .

پوښتنه : آیا د تجارت او کاروبار په هکله هم ستا په متن کي ارشادات او هدایات سته؟

ځواب: هو ، ما د تجارت او کاروبار په باره کي ډیري یادوني او لارښووني کړي دي او د هغه اهميت مي توضیح کړی دئ ( الکهف ۴۶ ؛ الاسرأ ۶ ؛ النسأ ۵ ؛ الجمعه ۱۰ ؛ الحدید ۲۵ ) .

پوښتنه: که مشخصأ درڅخه وپوښتم چي تجارت او کاروبار څه شی دئ، ښه به وي. یعني ستا په نظر د تجارت یا کاروبار تعریف څه دئ؟

ځواب: تجارت د شیانو یا اجناسو راکړه ورکړه او مبادله ده، چي په رضایت او قناعت سره وي ( النسأ ۲۹ ؛ الجمعه ۱۱ ) .

پوښتنه: مطلب دا چي تجارت او کاروبار یوازي د انسانانو تر منځ وي، آیا همداسي ده؟

ځواب: یا! تجارت یوازي مادي اړخ نلري، بلکي معنوي اړخ هم لري چي خورا مهم دئ، یعني د الله سره تجارت چي ګټه یې خورا ډیره ده او هیڅ زیان او عذاب نلري ( فاطر ۲۹ ؛ الصف ۱۰ ) .

پوښتنه: چي داسی ده، نو د الله تعالی سره د تجارت یو مثال او ګټه ئې را ښوولای سې؟

ځواب: د الله سره د تجارت یو مثال دا دی چي لمونځ وکړې، زما تلاوت وکړې، د الله د درکړي مال او پیسو صدقه ورکړې چي دا تجارت زوال نلري؛ بلکي تلپاته دئ ( فاطر ۲۹ ـ ۳۰ ). د الله سره معامله تر مادي تجارت ډیره ښه ده او رب تر هر چا ښه روزي ورکونکي دئ ( الجمعه ۱۱ ).

پوښتنه: ډیر تشکر د دې مهم پوهاوي څخه. که د انسانانو خپل منځي تجارت او راکړه ورکړه وي، نو د هغه بنسټ او اصل باید پر څه شي ولاړ وي؟

ځواب: د انسانانو تر منځ راکړه ورکړه یعني تجارت حلال دئ؛ خو سود پکښی حرام دئ ( البقره ۲۷۵ ) .

پوښتنه: په رښتیا هم سود انسان خوري او عقبا یې ورانوي. ځیني خلک یو بل ته پیسې په پور ورکوي یا کومه راکړه ورکړه یا معامله سره کوي، مګر خط او سند نه لیکي، بلکي وایي چي اعتبار او اعتماد مهم دئ. آیا دا صحیح کار دئ؟

نور بیا...